作者：陈人杰
词牌/韵律：沁园春

paragraphs: 易得仲宣，难得世间，有刘景升。
叹男儿未到，鸣珂谒帝，此身那免，弹铗依人。
橘自盈洲，莸难共器，一榻相看如越秦。
元龙者，独门前有客，胸次无尘。
君今重莅诗盟。
载弄玉飞琼车后行。
过鸱夷西子，曾游处所，水云应喜，重见娉婷。
张禹堂深，马融帐暖，吟罢不妨丝竹声。
松江上，约扁舟棹雪，同看梅春。